“Real” va “Barselona”ning 6 yillik gegemonligi tugadi. “Atletiko” 11-bor Ispaniya chempioni bo‘ldi

Ispaniya La Ligasining 2020/21-yilgi mavsumi yakunlandi.

Madridning “Atletiko” klubi 38-turda “Valyadolid”ni mag‘lub etib (2:1), 11-marta Ispaniya chempioniga aylandi.
Jamoani 2011-yilning dekabr oyida qabul qilib olgan murabbiy Diyego Simeone uchun bu La Ligadagi 2-sovrin bo‘ldi (umumiy sovrinlar soni esa 8 ta). Argentinalik mutaxassis bungacha “Atletiko”ni 2013/14-yilgi mavsumda ham chempion qilgandi. Simeone futbolchi sifatida 1996-yilda “matraschilar” bilan chempionlikni qo‘lga kiritgan.
Qayd etish joiz, so‘nggi 6 mavsum davomida La Ligada faqat “Real” va “Barselona” chempionlikni qo‘lga kiritib kelayotgandi: madridliklar ikki marta, katalon klubi esa 4-marta.
2020/21-yilgi mavsumda La Ligada ikkinchi o‘rinni “Real” egalladi, kuchli uchlikka “Barselona” yakun yasab berdi. To‘rtinchi pog‘ona esa “Sevilya”ga nasib etdi. “Real Sosyedad” va “Betis” kelasi mavsumda Yevropa Ligasida o‘ynaydi.

“Atletiko” La Ligadagi sovrinlar bo‘yicha faqat “Real” (34) va “Barselona”dan (26) ortda qolmoqda.
 “O‘tgan yozda meni yerga urishgandi”. “Atletiko”ni chempion qilgan va o‘yindan so‘ng yig‘layotgan Luis Suares (video)